สังคมข่าวหุ้น
*นักลงทุนต่างชาติยังคงกระหน่ำขายหุ้นไทย อย่างเมื่อวานนี้ซัดออกอีก 3,226 ล้านบาท โดยเปิดตลาดมาก็ขายทันที นี่ยังดีได้กองทุนเข้ามาช่วยงัด ทำให้ดัชนีไม่ได้รูดลงไปมาก แต่ยืนเหนือแนวรับสำคัญ 1,630 จุด ท่ามกลางมูลค่าซื้อขาย 66,880 ล้านบาท
22 ส.ค. 2562

คาเฟอีน
*นักลงทุนต่างชาติยังคงกระหน่ำขายหุ้นไทย อย่างเมื่อวานนี้ซัดออกอีก 3,226 ล้านบาท โดยเปิดตลาดมาก็ขายทันที นี่ยังดีได้กองทุนเข้ามาช่วยงัด ทำให้ดัชนีไม่ได้รูดลงไปมาก แต่ยืนเหนือแนวรับสำคัญ 1,630 จุด ท่ามกลางมูลค่าซื้อขาย 66,880 ล้านบาท
*หุ้นอินเด็กซ์ฯ หรือ ILM ถูกทุบลงไปต่ำกว่าไอพีโอ 22.00 บาทอีกครั้ง เป็นนัยสำคัญว่าเพื่อ “เก็บของ” ก่อนที่จะเล่นรอบในช่วง 22.00-23.50 บาท ไปสักระยะ หลังจากนั้นจะดันทะลุ 25.00 บาท แล้วค่อยเทขายอีกครั้ง ส่วนพื้นฐานของหุ้นนั้นดีอยู่แล้ว และน่าจะได้ประโยชน์จากมาตรการภาครัฐด้วย รวมถึงอสังหาฯ ที่ครึ่งปีหลังน่าจะดีขึ้นจากครึ่งปีแรก ราคาเป้าหมายที่โบรกฯ ให้ไว้ ยังอยู่แถว 27.00 บาท ตอนนี้พี/อีแค่ 18.10 เท่า ต่ำกว่าหุ้นในธุรกิจเดียวกันที่มีพี/อีปาเข้าไป 30 เท่า
*SAWAD ของ ธิดา แก้วบุตตา ยืนยันว่า กรณีเลือกปรับ บง.ศรีสวัสดิ์ ที่เป็นบริษัทลูกของ SAWAD ไม่ได้กระทบต่อบริษัทแม่ พร้อมยืนยัน SAWAD บริหารงานภายใต้กฎเกณฑ์ของแบงก์ชาติอย่างเข้มงวด ส่วนราคาหุ้น SAWAD เมื่อวานนี้ ช่วงเปิดตลาดดิ่งลงไปเล็กน้อยที่ 53.50 บาท ก่อนจะค่อย ๆ ปรับตัวเพิ่มขึ้นมา หลังจากลืมไปว่า “ขายหมู” ทำให้ปิดตลาดบวก 0.25 บาท มาที่ 55.00 บาท โบรกฯ ทั้งหมด ยังคงแนะนำ “ซื้อ”
*ภาวะตลาดฯ ประเด็นเด่นน่าติดตาม คือถ้อยแถลงประธานเฟด ในการประชุม Jackson Hole วันศุกร์นี้แหละ เพื่อจับสัญญาณการปรับลดอัตราดอกเบี้ยเฟดในการประชุมวันที่ 17-18 ก.ย. 2562 ซึ่งตลาดฯ คาดหมายจะปรับลดลงอีก 0.25% ซึ่งมีโอกาสสูงกว่า 90% และความคืบหน้านโยบายการค้าสหรัฐฯ กับนานาประเทศจากการประชุมจี 7 ที่ฝรั่งเศส ระหว่างวันที่ 24-26 ส.ค. 2562 ภายใต้นโยบาย “อเมริกันมาก่อน” ของทรัมป์ ขณะที่ทรัมป์ยังข่มขู่จะปรับขึ้นภาษีนำเข้าชิ้นส่วนฯ และรถยนต์จาก EU หากไม่ปฏิบัติตามข้อตกลงที่จะนำเข้าเนื้อวัวจากสหรัฐฯ เพิ่มขึ้น 3 เท่า เรื่องเทรดวอร์ยังไว้ใจไม่ได้
*อดิศักดิ์ สุขุมวิทยา บอสของ บมจ.เจ มาร์ท (JMART) ประกาศเปรี้ยง!!! ว่ากำไรสุทธิปีนี้จะทำสถิติสูงสุดใหม่จากที่เคยทำไว้ในปี 2560 ราว 490 ล้านบาท และมั่นใจด้วยว่าผลประกอบการในช่วงครึ่งปีหลังจะเติบโตได้อย่างต่อเนื่องจากครึ่งปีแรกที่มีกำไรสุทธิแล้ว 255 ล้านบาท เพราะได้อภิชาติบุตร บริษัทลูกอย่าง บมจ.เจ เอ็ม ที เน็ทเวอร์ค เซอร์วิสเซ็ส (JMT) ที่เติบโตได้ค่อนข้างมาก
*หุ้น TQM ของ อัญชลิน และ นภัสนันท์ พรรณนิภา โบรกเกอร์ขายประกันรายใหญ่สุดของไทย ราคาหุ้นปิดบวก 7 วันทำการติดต่อกันแล้ว แม้ระหว่างวันของบางวันจะลงไปเคลื่อนไหวในแดนลบ แต่ก็สามารถขึ้นมายืนปิดบวกได้ ส่วนสัปดาห์หน้า 28 ส.ค. จะขึ้นเครื่องหมาย XD เพื่อจ่ายเงินปันผลระหว่างกาล อัตรา 0.65 บาทต่อหุ้น คิดเป็นผลตอบแทนเงินปันผลจากราคาปิดวานนี้ (48.00 บาท) เท่ากับ 1.35% ส่วนสัญญาณทางเทคนิค แนวต้านถัดไปคือ 49.00 / 50.00 บาท มีโอกาสสูงที่จะทะลุ เพราะหุ้นตัวนี้มีแต่คนซื้อ แต่ไม่ค่อยขายออก
*“พี่ปอ” PTT ของเฮียชาญศิลป์ ตรีนุชกร มีแนวรับ 42.00 บาท น่าจะเอาอยู่นะ เพราะเมื่อวานนี้ก็ลงมาที่ราคานี้พอดี ทำให้มีแรงซื้อกลับเข้ามาค่อนข้างมาก แต่ปิดตลาดยังลดลง 0.75 บาท มาที่ 42.25 บาท ตอนนี้หุ้นปตท.เคลื่อนไหวไปตามราคาน้ำมันดิบในตลาดโลก ที่ 1 วันดี 4 วันไข้ แต่หากไม่คิดอะไรมาก หาจังหวะซื้อช่วงที่หุ้นลงมามาก ๆ แบบนี้ แล้วถือยาว รับเงินปันผลไปเรื่อย ๆ ก็กระเป๋าตุงได้นะ เพราะอัตราผลตอบแทนเงินปันผลตอนนี้ พุ่งขึ้นไปถึง 4.70% โอ้…แม่เจ้า ให้ไวเลย
*เมืองไทยประกันชีวิต (MTL) ของ “ป้อง” สาระ ล่ำซำ จับลูกค้าต่างชาติ เปิดบริการสินไหมสะดวกรับ สำหรับลูกค้าชาวต่างชาติ ในการรับเงินค่าสินไหมทดแทนผ่านเคาน์เตอร์เซอร์วิส เพื่ออำนวยความสะดวกตอบสนองลูกค้าให้รวดเร็วยิ่งขึ้น เลือกช่องทางรับเงินค่าสินไหมทดแทนอุบัติเหตุและ/หรือสุขภาพ ได้ที่จุดให้บริการเคาน์เตอร์เซอร์วิสในร้านเซเว่นอีเลฟเว่น ที่มีมากกว่า 12,500 สาขาทั่วประเทศ ทุกวัน ระหว่างเวลา 08.00-20.00 น.